Odd Bull
Store norske leksikon,Samfunn,Forsvar og sikkerhet,Militære biografier,Norske militære biografier
Odd Bull var en norsk offiser med generalløytnants grad, som var sentral i oppbyggingen av norske luftstyrker i eksil under andre verdenskrig og deretter i oppbyggingen av Luftforsvaret etter krigen, hvor han var sjef i årene 1960–1963.
Bull ledet også to av FNs fredsbevarende operasjoner i Midtøsten: UNOGIL (1958) og UNTSO (1963–1970). Karriere før andre verdenskrig Odd Bull tok examen artium i 1925, hvorpå han gjennomførte Krigsskolens førte og andre trinn. Deretter studere han i 1928 forsikringsmatematikk ved Universitetet i Oslo, før han gikk tilbake til Forsvaret.Bulls første beordring som offiser var i 1926, som premierløytnant i Hærens 4. divisjon. I 1929 ble Bull tatt inn på Hærens Flyveskole på Kjeller. Deretter, i 1930, ble han beordret til Trøndelag flyavdeling på Værnes, og i 1931 ved Hærens Flyvåpen på Kjeller. I 1934–1935 var Bull adjutant for sjefen for Hærens Flyvåpen, for i 1935–1937 å tjenestegjøre ved Trøndelag Flyavdeling. I 1937 ble han beordret til tjeneste i tyske Luftwaffe, som del av utvekslingen av offiserer på kurs som foregikk mellom de to landene på 1930-tallet.I 1938 ble Bull beordret til 6. divisjon i Harstad, med oppgave å utarbeide en luftvarslingsplan for Nord-Norge. Ved utbruddet av andre verdenskrig, i september 1939, ble Bull beordret tilbake til Trøndelag Flyavdeling, deretter til Hærens Flyvåpens stab. Deltakelse i andre verdenskrig Ved Nazi-Tysklands invasjon av Norge, 9. april 1940, var Bull stabsoffiser i Hærens Flyvåpen. Han evakuerte hovedstaden, og ble beordret til Storbritannia for å bygge opp norske jagerflyavdelinger der. Han ankom Shetland 10. mai.Etter en kort tjeneste i Flyvåpenets felleskommando og Forvarets overkommando, ble Bull beordret som leirkommandant og sjef for treningsleiren Little Norway i Canada, i 1940. Deretter, i 1941–1942, var han sjef for to norske jagerflyskvadroner – 331 og 332 skvadron – i Storbritannia, hvoretter han i 1942 på ny ble beordret som sjef for Little Norway, til 1943. Våren 1944 ble han beordret til flytjeneste i den britiske 2nd Tactical Air Force, 107. skvadron, til han på høsten ble beordret tilbake til Felleskommandoen. Karriere etter andre verdenskrig Bull vendte tilbake til Norge etter krigen, 20. mai 1945, og fortsatte sin militære karriere i Luftforsvaret, som i 1944 var etablert som egen forsvarsgren. Bull var sentral i å bygge opp Luftforsvaret, og bekledde en rekke stillinger, først som sjef for Luftkommando Trøndelag, deretter i Luftforsvarets overkommando. Bull var i 1946–1948 Luftforsvarets medlem av Forsvarskommisjonen, ledet av Trygve Bratteli. Da NATOs Nordkommando ble opprettet på Kolsås i 1951 ble Bull beordret som sjef for operasjonsavdelingen i flystaben der.I 1956 overtok Bull som flykommandør i Sør-Norge, og dermed som operativ sjef for de operative luftstridskreftene i denne landsdelen. I 1958 hadde han permisjon fra denne stillingen for å lede en FN-operasjon i Libanon, men var flykommandør til 1960, da han ble beordret som sjef for Luftforsvaret, en stilling han hadde til 1963.I 1958 ledet Odd Bull FNs observatørgruppe i Libanon, United Nations Observation Group in Lebanon (UNOGIL), en flernasjonal styrke som blant annet gjennomførte flyovervåking.I 1963 ble Bull utnevnt til sjef for FNs observatørkorps i Midtøsten, United Nations Truce Supervision Organization (UNTSO), en stilling han bekledde til 1970. Dermed var han på post i Midtøsten da Seksdagerskrigen brøt ut i 1967.Etter endt tjeneste skrev Odd Bull om sine erfaringer i boken "På post i Midt-Østen" (1973), hvor han blant annet reflekterer over hva han anser som et ubalansert norsk – og annet vestlig – syn på Midtøsten-konflikten, med for ensidige støtte til Israel og for liten forståelse for den arabiske siden. Les mer i Store norske leksikon Odd Bull i Norsk biografisk leksikon Norges forsvar under andre verdenskrig fredsbevarende operasjoner